## Carlos Mazón agraïx a la Policia de la Generalitat l’exercici de les seues funcions “des de la maduresa i consolidació d’un model policial útil i eficaç”

*** Destaca l’acompliment de la Unitat durant els seus 31 anys de servici perquè “sou responsables d’allò que no ocorre i no és notícia perquè s’evita”
* Manifesta que “en l’execució de les places de Policia Nacional i Guàrdia Civil que ara el Govern anuncia, esperem que es cobrisquen les necessitats objectives de cada territori”
* Considera imprescindible l’agilitació de la firma d’un nou conveni que “permeta una reposició regular dels efectius humans i materials”
* Reclama “ajustar la plantilla de la Unitat a la realitat de la Comunitat Valenciana” que només disposa del 75 % dels efectius previstos**

**València.**

El president de la Generalitat, Carlos Mazón, ha agraït a la Policia de la Generalitat l’exercici de les seues funcions “des de la maduresa i consolidació d’un model policial útil i eficaç” perquè la Comunitat Valenciana siga un “territori atractiu i irresistible en matèria de seguretat”.

Mazón ha remarcat el model de seguretat “equilibrat, pacient i seré” perquè “sou responsables d’allò que no ocorre i no és notícia perquè s’evita”. Així mateix, ha destacat la seua labor de “vigilància, protecció o inspecció” que comprén un ampli catàleg de funcions i àrees.

Així s’ha manifestat el cap del Consell durant la celebració del Dia de la Unitat de Policia Nacional Adscrita a la Comunitat Valenciana a la qual també han assistit el vicepresident primer i conseller de Cultura i Esport, Vicente Barrera; la vicepresidenta segona i consellera de Serveis Socials, Igualtat i Habitatge, Susana Camarero, i la consellera de Justícia i Interior, Elisa Núñez.

El president ha apostat per un model de seguretat equilibrat que siga desenvolupat i planificat des de “la lleialtat i la previsió perquè ens concernix a tots”. Així, ha posat l’accent en el fet que “la seguretat no és un capritx ni una etiqueta ideològica”, i per això ha assenyalat que “en l’execució de les places de Policia Nacional i Guàrdia Civil que ara el Govern anuncia, esperem que es cobrisquen les necessitats objectives de cada territori”.

Igualment, ha reclamat la necessitat que la plantilla de la Unitat Adscrita s’ajuste a la realitat de la Comunitat Valenciana “per a poder comptar amb els mitjans personals adequats” ja que, en l’actualitat, dels 500 llocs de treball catalogats només estan coberts 397 efectius. A la fi d’any es quedaran en 375, és a dir, un 75 % dels efectius previstos.

En este sentit, el màxim representant de l’executiu valencià ha reclamat un nou conveni que “permeta una reposició regular dels efectius humans i materials per a continuar desenvolupant les seues funcions amb eficàcia”. Així, ha apel·lat a la unitat i la coordinació per a aconseguir “un escenari estable i regular en benefici dels ciutadans de la Comunitat Valenciana”.

**Reconeixements al treball del cos policial**

El Dia de la Unitat de Policia Nacional Adscrita a la Comunitat Valenciana és un acte que se celebra anualment per a reconéixer i commemorar la labor d’esta unitat policial específica. Esta unitat té 397 agents distribuïts entre les ciutats d’Alacant, Castelló de la Plana, Elx i València.

Durant la cerimònia s’han entregat les distincions i condecoracions que reconeixen la labor de membres de la Policia de la Generalitat i de persones físiques, jurídiques i institucions que col·laboren en el treball d’este cos policial i contribuïxen a la seguretat i benestar de la comunitat.

Enguany s’han concedit 99 distincions, de les quals 11 són medalles d’or; 56 de plata; i 1 condecoració de bronze al servici policial amb distintiu blau. A més, s’han entregat 12 diplomes de reconeixement a la trajectòria policial i 19 distincions honorífiques de la Generalitat.

Fecha: 13/06/2024